text: I Vejle får de sved på panden i tyskundervisningen
  24 marts 2014 kl. 12.10
  NOVA Skolen i Vejle arbejder på at få mere motion ind i undervisningen og er dermed på forkant med skolereformen. Det gør de ved at lade eleverne løbe igennem tyskundervisningen.
  På NOVA Skolen i Vejle løber eleverne rundt. De gør det for at blive bedre til tysk. På skolen krydrer de undervisningen med bevægelse. Derfor løber eleverne på NOVA Skolen rundt alt i mens de lærer tysk.
  Mariam Habib fra 8. B synes, at det er en rigtig fin ide.
  - Man kan godt blive træt, når man sidder ned og får undervisning eller læser i en bog. Jeg tror, min hjerne virker meget bedre, når jeg er aktiv, siger Mariam Habib
  Mange lærere kløer sig i håret over, hvordan de skal få 45 minutters bevægelse og motion ind i elevernes skoledag, som skolereformen kræver. Men på NOVA skolen har de allerede længe haft motion og læring til at gå hånd i hånd.
  -Bevægelse og motion er allerede en del af vores hverdag, siger Birgitte Lodberg, der er ledende pædagog og fortsætter
  -Vi har nedsat et sundhedsudvalg, der målrettet arbejder på at få integreret bevægelse som en bevidst del af undervisningen, siger Birgitte Lodberg, der selv er med i udvalget.
  På TV SYD har vi i aften taget tysk gloserne under armen og fundet idrætstøjet frem.
  